ທ່ານ ຫູ ຈີນເຖົາສິ້ນສຸດ ການຢ້ຽມຢາມສະຫະລັດ
ປະທານປະເທດຈີນໄດ້ສິ້ນສຸດ ການຢ້ຽມຢາມ ສະຫະລັດ ຢ່າງເປັນທາງການເປັນເວລາ 4 ມື້ ນັ້ນ​ແລ້ວ.
ປະທານປະເທດຈີນ ທ່ານຫູຈີນເຖົາ ໄດ້ສິ້ນສຸດການຢ້ຽມ ຢາມສະຫະລັດ ຢ່າງເປັນທາງການທີ່ດຳເນີນມາເປັນເວ ລາ 4 ມື້ນັ້ນແລ້ວ ຊຶ່ງໃນລະຫວ່າງນັ້ນທ່ານໄດ້ພະຍາຍາມ ເສີມຂະຫຍາຍສາຍພົວພັນທາງເສດຖະກິດກັບສະຫະລັດ ແຕ່ໃນຂະນະດຽວກັນ ທ່ານໄດ້ຖືກຖັກຖາມຫລາຍຢ່າງ ກ່ຽວກັບເລື້ອງສິດທິມະນຸດ ທ່ານຫູໄດ້ມ້ວນທ້າຍການຢ້ຽມຢາມດັ່ງກ່າວ ດ້ວຍການໄປພົບປະໂອ້ລົມກັບພວກຜູ້ນຳທາງທຸລະກິດຢູ່ໃນໂຮງງານຜະລິດເຄື່ອງອາໄຫລ່ລົດຂອງຈີນແຫ່ງນຶ່ງທີ່ ນະຄອນ Chicago ໃນວັນສຸກວານນີ້ ເຈົ້າຄອງກຳແພງນະຄອນ Chicago ທ່ານ Richard Daley ໄດ້ພະຍາຍາມດຶງດູດເອົາທຸລະກິດຕ່າງໆຂອງ ຈີນມາຍັງນະຄອນຂອງທ່ານ ແລະກໍໄດ້ຮັບຕ້ອນທ່ານຫູ ໂດຍການຈັດງານລ້ຽງອາຫານຄໍ່າຢ່າງເປັນທາງການນຶ່ງ ຄືນກ່ອນທີ່ທ່ານຫູ ສິ້ນສຸດການຢ້ຽມຢາມສະຫະລັດຄັ້ງນີ້ ນອກນັ້ນ ທ່ານປະທານຫູ ຍັງໄດ້ໃຊ້ເວລາສອງມື້ຢ້ຽມຢາມນະຄອນຫລວງວໍຊິງຕັນ ບ່ອນທີ່ທ່ານໄດ້ຖືກຕ້ອນຮັບດ້ວຍງານລ້ຽງອາຫານຄໍ່າ ແລະພິທີທີ່ຈັດຂຶ້ນທີ່ທຳນຽບຂາວ ເຖິງແມ່ນ ວ່າໄດ້ມີການປະທ້ວງຂອງພວກນັກເຄື່ອນໄຫວ ແລະສະມາຊິກລັດຖະສະພາບາງຄົນກ່ຽວກັບ ເລື້ອງສິດທິມະນຸດກໍຕາມ ການຕ້ອນຮັບທີ່ໃຫຍ່ໂຕແມ່ນເປັນການປ່ຽນແປງໄປຈາກການຕ້ອນຮັບທີ່ໜ້ອຍກວ່າ ຫລືບໍ່ ອົບອຸ່ນປານໃດເມື່ອ 5 ປີ ກ່ອນທີ່ທ່ານໄດ້ຮັບຈາກປະທານາທິບໍດີ George W Bush ໃນເວລານັ້ນ ຢ່າງໃດກໍຕາມ, ຜູ້ນຳຂັ້ນສູງສຸດຂອງລັດຖະສະພາສະຫະລັດ 3 ທ່ານ ກໍໄດ້ປະຕິເສດການ ເຊື້ອເຊີນໄປຮ່ວມງານລ້ຽງອາຫານຄໍ່າທີ່ຈັດຢ່າງເປັນທາງການເພື່ອເປັນກຽດໃຫ້ແກ່ທ່ານ ຫູ ທີ່ທຳນຽບຂາວ ບັນດາສະມາຊິກລັດຖະສະພາສະຫະລັດ ໄດ້ຕຳໜິປະວັດໃນການນັບຖືສິດທິມະນຸດຂອງຈີນ ແລະທັງຍັງໂກດແຄ້ນເປັນຢ່າງໜັກຕໍ່ນະໂຍບາຍການເງິນ ແລະເສດຖະກິດຂອງຈີນຊຶ່ງ ຫຼາຍໆ ຄົນເຊື່ອວ່າເຮັດໃຫ້ຊາວອະເມຣິກັນສູນເສຍ ວຽກເຮັດງານທຳໃນຂະແໜງການ ຜະລິດອຸດສະຫະກຳນັ້ນ ມີການນຳສະເໜີຮ່າງກົດໝາຍໃນລັດຖະສະພາສະຫະລັດທີ່ຮຽກຮ້ອງໃຫ້ເກັບພາສີຂາເຂົ້າຕໍ່ສິນຄ້າທີ່ມາຈາກຈີນ ຖ້າຈີນຫາກຍັງສືບຕໍ່ຮັກສາຄ່າເງິນຂອງຕົນ ຕໍ່າກວ່າລາຄາຕົວຈິງໃນຕະຫລາດ ປະທານາທິບໍດີ ບາຣັກ ໂອບາມາ ໄດ້ກ່າວຕໍ່ພວກກຳມະກອນທີ່ໂຮງງານ ຜະລິດອຸປະກອນ ໄຟຟ້າ General Electric ຫລື GE ທີ່ New York ໃນວັນສຸກວານນີ້ວ່າ ການຄ້າກັບ ຈີນຄວນຈະເປັນການຄ້າສອງທາງ ບໍ່ແມ່ນແຕ່ທາງດຽວ